**ՈՒ Ղ Ե Ց ՈՒ Յ Ց**

**ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆՆԵՐԻ ԿՈՂՄԻՑ ՀԵՐԹԱԿԱՆ ԱՏԵՍՏԱՎՈՐՄԱՆ ԵՆԹԱԿԱ ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՄԱՆ ԸՆԹԱՑԱԿԱՐԳԻ ՊԱՐԶԱԲԱՆՈՒՄՆԵՐ ԵՎ ԴԱՍԸՆԹԱՑԻ ՄՈԴՈՒԼԻ ԿԱՌՈՒՑՎԱԾՔԻ**

**1. ԸՆԴՀԱՆՈՒՐ ԴՐՈՒՅԹՆԵՐ**

Նախկինում ուսուցիչները՝ անկախ ունեցած հմտություններից և կարողունակություններից, ինչպես նաև փորձառությունից, ատեստավորումից առաջ մասնակցում էին վերապատրաստման նույն դասընթացներին՝ հավաքելով սահմանված չափով կրեդիտներ, որի արդյունքում համարվում էին ատեստավորված: Ուսուցչի կողմից հավաքած կրեդիտների համապատասխանությունը սահմանված վերջնարդյունքներին ստուգվում էր վերապատրաստող կազմակերպության կողմից։

Նոր փոփոխություններով հստակեցվել են ուսուցիչների մասնագիտական զարգացմանն ուղղված վերապատրաստումների իրականացման մեխանիզմները։ Սահմանվել են վերապատրաստման յուրաքանչյուր բաղադրիչի չորս բարդության մակարդակ և արտաքին գնահատում, որը իրականացվելու է նախարարության կողմից։ Կախված ուսուցչի աշխատանքային փորձից՝ տարբերակված են նաև վերապատրաստման եղանակները: Սկսնակ ուսուցիչների համար այն կլինի առկա ձևաչափով, իսկ ավելի փորձառու ուսուցիչների համար այն կարող է իրականացվել հեռավար կամ հիբրիդ ձևաչափով։

Ուսուցիչների մասնագիտական զարգացման վերապատրաստման ծրագրի իրականացման համար, ըստ ուսուցչի մասնագիտական չափանիշներով սահմանված զարգացման ոլորտի յուրաքանչյուր մասնագիտական գործունեության ձևին համապատասխան դրսևորած կարողունակությունների մակարդակների, նախատեսված են հետևյալ նորմատիվային ծավալները (ակադեմիական ժամ)՝

1. տարրական և ձեռնահասության մակարդակներ՝ 138 ժամ,
2. տիրապետման մակարդակ՝ 72 ժամ,
3. փորձագետի մակարդակ՝ 36 ժամ։

**2. ՀԵՐԹԱԿԱՆ ԱՏԵՍՏԱՎՈՐՄԱՆ ԵՆԹԱԿԱ ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՄԱՆ ԾՐԱԳՐԻ ԲՈՎԱՆԴԱԿՈՒԹՅԱՆ ՊԱՐԶԱԲԱՆՈՒՄՆԵՐ**

Հերթական ատեստավորման ենթակա ուսուցիչների վերապատրաստման ծրագրի բովանդակությունը միտված է ուսուցչի մասնագիտական չափանիշներին համապատասխան կարողունակությունների ձևավորմանը և ներկայացված է մասնագիտական գործունեության 12 ձևերով։

Առարկայական գիտելիքների զարգացման կարիքի արձանագրման դեպքում վերապատրաստումն իրականացվում է երաշխավորված ծրագրի հիման վրա՝ տվյալ առարկայի գծով մանկավարժի որակավորում շնորհող բարձրագույն ուսումնական հաստատության կողմից։

Վերապատրաստումների չափորոշչի և օրինակելի ծրագրի հիման վրա մյուս 11 բաժինների համար մշակվում է բարդության երեք մակարդակի մոդուլ (դասընթաց)։ Որոշակի բաժինների մոդուլները անհրաժեշտ է մշակել ՀՊՉ բնագավառներին համապատախան։ Մյուս բաժինները վերառարկայական են և նախատեսված են տարբեր առարկա դասավանդող ուսուցիչների համար։

|  |  |
| --- | --- |
| Բաժին | Մոդուլ |
| 1.Առարկայական գիտելիքների զարգացում | Ամեն առարկայի համար մշակվում է առանձին մոդուլ։ |
| 2.Դասընթացների և դասերի պլանավորում | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 3.Դասավանդման մեթոդներ, ռազմավարություններ և ներառարկայական կապեր | Ամեն բնագավառի համար մշակվում է առանձին մոդուլ։ |
| 4․Ռեսուրսների կառավարում | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 5․Տեղեկատվական և հաղորդակցական տեխնոլոգիաների կիրառումը ուսումնական գործընթացում | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 6․21-րդ դարի հմտությունների խթանում | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 7.Սովորողների կարիքների բացահայտում | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 8․Ուսումնառության գնահատում | Ամեն բնագավառի համար մշակվում է առանձին մոդուլ։ |
| 9.Ուսումնական գործընթացի համընդհանուր ներառականությունն ու մասնակցությունն ապահովող կարողություններ | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 10.Մասնագիտական զարգացման համար պատասխանատվության ստանձնում | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 11․Կրթության ոլորտի օրենսդրություն և պրակտիկայի իմացություն | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |
| 12․Մասնագիտական բարեվարքություն, ժողովրդավարական և քաղաքացիական կարողունակություն | Մշակվում է մեկ ընդհանուր մոդուլ բոլոր առարկաները դասավանդող ուսուցիչների համար։ |

Տարրական և ձեռնահասության մակարդակներին համապատասխան իրականացվում է մեկ վերապատրաստում, տիրապետման և փորձագետի մակարդակներին համապատասխան՝ առանձին վերապատրաստումներ։

Տարրական մակարդակի կարողունակությունը համապատասխանում է առարկայական գիտելիքի իմացության կարիքին, որի համար ուսուցիչը մասնակցում է վերապատրաստմանը:

Երկրորդ (ձեռնահասության) մակարդակի կարողունակություն ունեցող ուսուցիչը մասնակցում է երրորդ (տիրապետման) մակարդակի վերապատրաստմանը։

Երրորդ (տիրապետման) և չորրորդ (փորձագիտական) մակարդակների կարողունակություն ունեցող ուսուցիչները մասնակցում են չորրորդ (փորձագիտական) մակարդակի վերապատրաստմանը։

Չորրորդ (փորձագիտական) մակարդակին համապատասխանած ուսուցիչը հաջորդ շրջափուլում չի վերապատրաստվում, մասնագիտական զարգացումն ապահովվում է կրթական ծրագրի բովանդակությանը համապատասխան միջազգային գիտաժողովներին մասնակցության, զեկույցներով հանդես գալու կամ այլ հարթակներում մասնագիտական հոդվածներ հրապարակելու եղանակով` պետական միջոցներով կամ համաֆինանսավորմամբ:

Վերապատրաստման չափորոշչով յուրաքանչյուր մասնագիտական գործունեության ձևի մասով սահմանվել են հետևյալ չորս մակարդակները.

1. ՏԱՐՐԱԿԱՆ - Երբ ուսուցիչը գիտի և հիմնականում կարողանում է դրսևորել անհրաժեշտ կարողություններ։

2. ՁԵՌՆԱՀԱՍՈՒԹՅԱՆ - Այս մակարդակն իր մեջ ներառում է նաև տարրական մակարդակը. ուսուցիչը գիտի, կիրառում է իր գիտելիքն ու հմտությունները և ստեղծագործաբար մոտենալով՝ կարողանում է լուծումներ գտնել, դրսևորել նշված կարողությունները՝ գործելով ըստ իրավիճակի նպատակահարմարության։

3. ՏԻՐԱՊԵՏՄԱՆ - Ուսուցիչը կարողանում է նաև աջակցել այլ ուսուցիչներին՝ իրենց կարողությունների բարելավման ուղղությամբ՝ հանդես գալով իբրև վերապատրաստող, մենթոր։

4. ՓՈՐՁԱԳԵՏԻ - Ուսուցիչը հանդես է գալիս մանկավարժական գործունեության նոր մոտեցումների մշակման և ներդրման առաջարկություններով, իրականացնում է հետազոտական ակտիվ աշխատանք ինչպես սեփական, այնպես էլ մանկավարժական գործունեության բարելավման ուղղությամբ։

Յուրաքանչյուր հաջորդ մակարդակում ուսուցիչը պետք է տիրապետի նաև նախորդների վերջնարդյունքներին։

Ինքնագնահատման, տնօրենի գնահատման և վերապատրաստող կազմակերպության կողմից իրականացված հայտորոշիչ թեստավորման արդյունքում ուսուցիչը մասնակցում է համապատասխան մակարդակի վերապատրաստմանը։ Վերապատրաստող կազմակերպությունը տվյալ ուսուցչի և դպրոցի հետ պայմանագիր կնքելուց առաջ կազմակերպում է ուսուցչի տվյալ մակարդակին նախորդող մակարդակի վերջնարդյունքներին համապատասխան հայտորոշիչ թեստավորում։ Հայտորոշիչ թեստավորման եղանակը և բովանդակությունը որոշում է տվյալ կազմակերպությունը։ Գնահատման դրական արդյունքի դեպքում պարզվում է, որ ուսուցիչը պատրաստ է կազմակերպությունում վերապատրաստվելու համար։ Հայտորոշիչ գնահատման նվազագույն շեմը չհաղթահարելու դեպքում ուսուցիչը չի մասնակցում ինքնագնահատման և տնօրենի գնահատման արդյունքում ձևավորված մակարդակի վերապատրաստմանը։ Կարևոր է հաշվի առնել այն հանգամանքը, որ վերպատրաստված ուսուցիչների արտաքին գնահատման բացասական արդյունքը կարող է հիմք հանդիսանալ կազմակերպության կողմից վերապատարստումներ իրականացնելու իրավունքը դադարեցնելու համար։ Ուստի կազմակերպությունը պետք է հատուկ ուշադրություն դարձնի վերապատրաստվողի նախնական գիտելիքների, վերապատրաստմանը ակտիվ և շահագրգիռ մասնակցության, նրան վերապատրաստման ընթացքում ակտիվ ներգրավելու, մասնակցության աստիճանը բարձրացնելու և ժամանակին այդ մասին ուսուցչին և դպրոցի տնօրենին տեղեկացնելու վրա։

Հայտորոշիչ գնահատման արդյունքները ներկայացվում են ուսուցչին, դպրոցի տնօրենին և առաջարկվում համապատասխան մակարդակի վերապատրաստման համար պայմանագիր կնքել։

**3. ՀԵՐԹԱԿԱՆ ԱՏԵՍՏԱՎՈՐՄԱՆ ԵՆԹԱԿԱ ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՄԱՆ ԴԱՍԸՆԹԱՑԻ ՄՈԴՈՒԼԻ ԿԱՌՈՒՑՎԱԾՔԸ**

**1. Ներածություն**

Ուսուցչի մասնագիտական զարգացման կարիքը ձևավորվում է ըստ մոդուլների․ յուրաքանչյուր մոդուլի համար նշվում է համապատասխան մակարդակը։

Կազմակերպությունը ներկայացնում է Նախարարի կողմից հաստատված հերթական ատեստավորման ենթակա ուսուցիչների վերապատրաստման չափորոշչին և օրինակելի ծրագրին համապատասխան մշակված յուրաքանչյուր մակարդակին համապատասխան վերապատրաստման թեմատիկ պլան և մոդուլ: Եթե կազմակերպությունը դիմում է երաշխավորվելու ոչ թե վերապատրաստման ամբողջական մոդուլի կամ բոլոր մակարդակների, այլ դրա մեկ կամ մի քանի բաժնի համար, ապա թեմատիկ պլանում արտացոլվում է միայն տվյալ բաժինը կամ բաժինները՝ նշելով համապատասխան մակարդակները և ժամաքանակները:

Այս բաժնում ներկայացվում են.

ա) վերապատրաստումների կազմակերպման, իրականացման և վերապատրաստվողներին ներկայացվող պահանջները,

բ) Վերապատրաստողների մասին պահանջվող տեղեկությունները։

Վերապատրաստումների իրականացման փորձի մասին տեղեկանք՝ Հայաստանի Հանրապետության կառավարության 2012 թվականի դեկտեմբերի 27-ի N 1667-Ն որոշմամբ սահմանված վերապատրաստումներն իրականացնելու համար մանկավարժության տեսության, համապատասխան առարկայի դասավանդման մեթոդիկայի և պրակտիկայի հիմունքների կամ ուսուցման ժամանակ տեխնոլոգիաների կիրառության կամ ուսուցման ընթացքում ներառականության ապահովման կամ հանրակրթության ոլորտը կարգավորող Հայաստանի Հանրապետության օրենսդրության վերաբերյալ գիտելիքներ և հմտություններ ունեցող վերապատրաստող մասնագետների մասին։ Մասնագետների ընտրության և հնարավոր ռիսկերի մասին ԿԶՆԱԿ հիմնադրամի կողմից մշակվել է առանձին ուղեցույց։

**2. Վերապատրաստման դասընթացի թեմատիկ պլան**

2-րդ, 3-րդ և 8-րդ բաժինների դեպքում թեմատիկ պլանները մշակվում են՝ ըստ բնագավառների:

Թեմատիկ պլանը անհրաժեշտ է կազմել աղյուսակի ձևով, որը պետք է ունենա հետևյալ սյունակները՝

1. բաժինը, մակարդակը և ժամաքանակը.
2. թեմայի բովանդակությունը՝   
   -ենթաթեմաները,  
   -գործնական աշխատանքների թեմաները և տեսակները,  
   -բաժնի ամփոփիչ աշխատանքը, ստուգման տեսակը (եթե կազմակերպությունը գտնում է նպատակահարմար).
3. Իրականացման եղանակը  
   - առկա  
   - հեռավար  
   - հիբրիդ
4. հատկացվող ընդհանուր ժամաքանակը՝   
   - տեսական,  
   - գործնական.

4) թեմայի նպատակը՝ ուսուցչի վերապատրաստման ծրագրին համապատասխան։

5) Թեմայի վերջնարդյունքները.

Վերջնարդյունքները պետք է ներառեն հետևյալ բաղադրիչները՝

-վերապատրաստվողը կիմանա.

-վերապատրաստվողը կկարողանա։

Թեմայի վերջնարդյունք(ներ)ը պետք է համապատասխանեն վերապատրաստման չափորոշչի և օրինակելի ծրագրի բաժինների յուրաքանչյուր մակարդակի համար սահմանված վերջնարդյունք(ներ)ին։ Այս դրույթը շատ կարևոր է, որովհետև արտաքին գնահատման հարցաշարը կազմվելու է օրինակելի ծրագրի բաժինների յուրաքանչյուր մակարդակի համար սահմանված վերջնարդյունքներին համապատասխան։

**3. Օգտագործված գրականություն և էլեկտրոնային ռեսուրսներ**

Ցանկը անհրաժեշտ է կազմել այբբենական կարգով՝ նշելով

• հեղինակի ազգանունը, անունը,

• աշխատության վերնագիրը,

• հրատարակության վայրը,

• հրատարակության տարեթիվը։

Այս բաժնում կարող են տեղադրվել նաև էլեկտրոնային ռեսուրսների հղումներ, որոնք կարող են հետագայում օգտագործվել ուսուցիչների կողմից։